ธอส.ให้บ้าน-ดอกเบี้ย 0% ดูดคนซื้อสลาก 5 หมื่นล้าน
ธนาคารอาคารสงเคราะห์ปรับโครงสร้างเงินฝากให้สมดุลกับระยะเวลาปล่อยสินเชื่อ
21 ก.พ. 2560

โดย...ชลธิชา ภัทรศิริวรกุล
ธนาคารอาคารสงเคราะห์ปรับโครงสร้างเงินฝากให้สมดุลกับระยะเวลาปล่อยสินเชื่อ เตรียมออกสลากล็อตแรก 3-5 หมื่นล้านบาท ให้รางวัลเป็นบ้าน หรือคิดดอกเบี้ย 0% นาน 10 ปีหวังจูงใจ
ฉัตรชัย ศิริไล กรรมการผู้จัดการธนาคารอาคารสงเคราะห์ (ธอส.) กล่าวว่า ขณะนี้กระทรวงการคลังอยู่ระหว่างการพิจารณาแก้ไขพระราชบัญญัติให้ ธอส.สามารถออกสลากออมทรัพย์ เพื่อระดมเงินฝากได้เหมือนกับธนาคารออมสินและธนาคารเพื่อการเกษตรและสหกรณ์การเกษตร (ธ.ก.ส.) คาดว่า สลากล็อตแรกวงเงิน 3-5 หมื่นล้านบาท จะสามารถออกได้ภายในต้นปี 2560 โดยจะให้กองสำนักงานสลากกินแบ่งรัฐบาลเป็นผู้ออกรางวัลให้ เบื้องต้น รางวัลอาจจะเป็นบ้าน หรือคอนโดมิเนียมสร้างใหม่ และทรัพย์สินที่รอการขาย (เอ็นพีเอ) และยังอยู่ระหว่างการพิจารณาว่าจะให้ผู้ที่ถูกรางวัลได้รับสิทธิยกเว้นการคิดดอกเบี้ยเงินกู้ หรืออัตราดอกเบี้ย 0% เป็นระยะเวลา 5-10 ปีด้วยหรือไม่ เพื่อจูงใจให้คนซื้อสลาก
ทั้งนี้ การออกสลากจะเป็นช่องทางระดมเงินฝากรูปแบบใหม่ให้ ธอส. เพราะที่ผ่านมาเงินฝากกับการปล่อยสินเชื่อของธนาคารไม่มีความสมดุล และยังรองรับการปล่อยสินเชื่อบ้านตามนโยบายรัฐบาลที่สนับสนุนให้คนไทยมีบ้านด้วย
นอกจากนี้ ตั้งแต่ปี 2559 ได้เสนอกระทรวงการคลังขอแก้กฎหมายให้ ธอส.สามารถดำเนินธุรกรรมทางการเงินใหม่ๆ ให้สอดคล้องกับทิศทางการเงินที่เปลี่ยนแปลงไป สามารถทำสินเชื่อที่อยู่อาศัยเพื่อผู้สูงอายุ หรือ Reverse Mortgage การร่วมลงทุนในธุรกิจที่เกี่ยวเนื่องกับที่อยู่อาศัย และการออกบัตรบริการอิเล็กทรอนิกส์รูปแบบต่างๆ เพื่อรองรับสังคมดิจิทัล
สำหรับการเสนอแก้กฎหมายเพื่อเปิดโอกาสให้ธนาคารทำบัตรกระเป๋าเงินอิเล็กทรอนิกส์ (อี-วอลเล็ท) นั้น มีแนวคิดทำเป็นบัตรชำระหนี้เงินกู้ของธนาคาร ที่สามารถโอนเงินจากธนาคารใดก็ได้มาไว้ในบัตร โดยไม่จำเป็นต้องเปิดบัญชีเงินฝากกับ ธอส. รวมถึงธนาคารเตรียมนำเครื่องคีออสสำหรับชำระหนี้เงินกู้ โดยนำไปวางตามสถานีรถไฟฟ้า ตามสาขาของธนาคารทุกแห่ง หรือห้างสรรพสินค้า เพื่อแก้ปัญหาความหนาแน่นของคิวรับชำระเงินงวดในช่วงสิ้นเดือน คาดว่า ภายสิ้นปีนี้จะสามารถติดตั้งได้ไม่น้อยกว่า 200 เครื่อง เตรียมติดตั้งสถานีรถไฟฟ้าพระราม 9 ไม่น้อยกว่า 20 ตู้
ด้านการบริหารหนี้ที่ไม่ก่อให้เกิดรายได้ (เอ็นพีแอล) นั้น ธอส.มีแผนขายเอ็นพีแอลอายุเกิน 3 ปีขึ้นไป วงเงิน 1.4 หมื่นล้านบาท โดยได้รับความเห็นชอบจาก อภิศักดิ์ ตันติวรวงศ์ รมว.การคลัง แล้ว และแต่งตั้งให้บริษัท ดิสคอฟเวอรี่ แมเนจเม้นท์ เป็นที่ปรึกษา ทำให้ลดสัดส่วนหนี้เสียลงได้ 0.8-0.9% และส่งผลให้ปี 2560 ธอส.จะมีเอ็นพีแอลลดลงเหลือต่ำกว่า 4% ของสินเชื่อ เป็นครั้งแรก ใกล้เคียงกับเอ็นพีแอลในระบบที่เฉลี่ย 3%
“ตอนนี้กำลังดูคุณภาพหนี้ก้อนนี้อยู่ว่าควรแบ่งหนี้เป็นกองแบบไหนบ้าง เมื่อจัดกองหนี้เรียบร้อยแล้วผ่านการพิจารณาเห็นชอบจากธนาคารแล้ว ก็จะเปิดชักชวนให้นักลงทุนเข้ามาประมูลซื้อหนี้ไป คาดน่าจะได้รายชื่อนักลงทุนภายในกลางปีนี้ ก่อนเสนอเข้าบอร์ดแล้วจึงเริ่มขายหนี้แต่ละกอง” นายฉัตรชัย กล่าว
นายฉัตรชัย กล่าวว่า ผลการดำเนินงานในปี 2559 ยังต่ำกว่าเป้าหมายเล็กน้อย เนื่องจากปีที่ผ่านมามีแคมเปญดอกเบี้ยต่ำสูง และเป็นไปตามนโยบายรัฐบาลที่ไม่เน้นให้แบงก์รัฐทำกำไรสูงๆ โดยในปี 2560 ตั้งเป้าหมายปล่อยสินเชื่อใหม่ 1.78 แสนล้านบาท เพิ่มขึ้น 6% กำไร 1.1 หมื่นล้านบาท คาดว่าธนาคารจะมีสินทรัพย์รวมทะลุ 1 ล้านล้านบาท เป็นปีแรก
สำหรับผลการดำเนินงานปี 2559 ธนาคารสามารถปล่อยสินเชื่อใหม่ 1.68 แสนล้านบาท เพิ่มขึ้น 7% มียอดสินเชื่อคงค้างรวม 9.36 แสนล้านบาท เพิ่มขึ้น 8.58% เอ็นพีแอลจำนวน 4.73 หมื่นล้านบาท คิดเป็น 5.06% ของยอดสินเชื่อรวม ลดลง 0.39%